  Виталий Пронин  Егит муртъёслы пыд вылазы султыны юрттон - шаерысьтымы Калыкез уже интыянъя кун службалэн одӥгез валтӥсь удысэз. Уго али данакез арлыдоос но уже интыяськыны шугъясько, нош мар веранэз училищеез, техникумез, ма коть институтэз али гинэ йылпумъямъёс сярысь. Тон коть вить арзэ ик гижысь-пиньысь дышетскы, но уж утчаны ӧдъяд ке, кивалтӥсьёслэн нырысь юанзы луоз опыт сярысь. Нош кытысь со луоз, егит муртэ ваньмыз палэнто ке. Тӥни сыӵе учырез лыдэ басьтыса, уже интыянъя служба радъяз «Выпускникъёслы опыт люкан вылысь стажировка» программа. Со быдэсъяське ужъя рынокысь югдурез ведомствоос куспын кутэм нимысьтыз программая. Туэ сентябрь толэзёзь элькунысьтымы городъёсысь но ёросъёсысь службаос стажировкая 309 огкыл гожтӥзы. Озьы 884 выпускниклэн луонлыкез кылдӥз, трос курадӟонъёс пыр потытэк, уже интыяськыны. 540-эз соос пӧлысь мыло-кыдо тыршо ни наставникъёс юрттэм улсын.Та проект аслэсьтыз пайдазэ возьматӥз ни. Кылем арын вузъёсты быдтэмъёс пӧлысь ӝыныез интыямын вал ӵап стажировкая. Егитъёслэн луонлыксы кылдӥз институтын басьтэм тодон-валанзэс уж вылын возьматыны, ӝыны ар ӵоже удыссылы дышыны, туала рынокын вожвылъяськыны быгатыны. Зэм, уждун нырысь-валысь тыро пичи уждун мында гинэ. Но кутскыку кинлы дурыныз кисьто? Со понна астэ усто возьматыны пӧрмытӥд ке, азьланяз золгес удалтоз. Со сярысь ик верало лыдпусъёс но - 2010-тӥ арын стажировкаез ортчемъёс пӧлысь 70 процентэз ужаны кылизы.Нялтас вераса, «Стажировка» программа кык полэс пайдаен берытске огкыл кутэм предприятиослы-огазеяськонъёслы но, угось доразы ужась киос вуэм сяна, соос дун тырон ласянь но нокыӵе изъян уг адӟо - пичи уждун мында компенсация лыктэ Уже интыянъя кун управлениысь. Кивалтӥсьёс сюлмаськыны кулэ егит специалистъёслы дышетскемзыя уж инты гинэ дасяны но дышетӥсь юнматыны.  Визьнодасьлы ватсаса дун озьы ик лыктэ уже интыян центр пыр.Жаляса верано, программалэсь ӟечсэ ваньмыз ӧз дунъялэ на. Вотка ёросысь уже интыянъя центрлэн кивалтӥсезлэн воштӥсез Азат Хабибуллин верамъя, городысь но ёросысь предприятиос туннэ 165 егит специалистлы кулэясько. Уже интыян центр дась юрттыны - стажировка программая интыяны 108-сэ. Нош туннэ нуналлы учётын сылэ 33 выпускник гинэ. Со дыре ик данакез токма доразы пуко.Предприятиос возьмало экономистъёсты, юристъёсты, инженеръёсты, техникъёсты, станокен ужасьёсты, референтъёсты. Егитъёсты доразы ӧтё  Воткинскысь ООО «Завод РТО», МУП ЖКХ «Коммунсервис», АКБ «Ижкомбанк», ЗАО «Промстройгаз», ёрос администрациысь улон-вылонын юрттонъя  ёз но мукетъёс.  